Марко Ганчев
Епидемия

chitanka.info

Това епидемия май се вика:

от първолака до академика,

от драскача

до книгоподвързвача,

от естрадни певци до оперни

(тук са им точките допирни),

от таланта

до дилетанта —

всеки гледа, без да се бави,

титла към името си да прибави.

Всичко живо се е прочуло:

кой лауреат на радио Хонолулу,

кой носител на златната каска

на пожарната команда в Аляска.

Носител на сребърното магаре

на стопанството в Голямо дръндаре,

носител на златна плочка,

носител на сребърна точка,

носител на седефено копче —

не можеш му каза копче.

И сред тая огромна сума,

помамени от мода и от изгода,

иди че търси

кой е носител на златната дума

„Да каже нявга народа“…

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.